Vefsíða Eystrasaltsráðsins vegna barna í áhættu 13. febrúar 2009 Eystrasaltsráðið var sett á laggirnar árið 1992 eftir fall Sovétríkjanna en auk Norðurlandaþjóðanna , eru Eistland , Lettland og Litháen , Rússland , Pólland og Þýskaland aðilar að samstarfinu auk Evrópusambandsins . Markmið samstarfsins var lengst af á sviði efnahagsmála , orku - og umhverfismála , mennta - og heilbrigðismála en árið 1998 urðu tímamót þegar ákveðið var að efna til samstarfs vegna verslunar með börn í kynferðistilgangi og barnavændi . Tóku Svíar að sér að leiða þetta samstarf og hafa kostað það að mestu ásamt Norðmönnum en verkefnið gengur undir heitinu „ Children at Risk “ . Farin hefur verið sú leið að nýta veraldarvefinn í þeim tilgangi að miðla upplýsingum um það sem að gagni mætti koma í baráttunni gegn kynferðisofbeldi á börnum og opnaður gagnabanki sem nefndur er „ Child Center “ . Gagnabankinn hefur að geyma upplýsingar um löggjöf , reglugerðir , leiðbeiningar , rannsóknir og rannsóknarniðurstöður , opinbera tölfræði , tilraunaverkefni , ráðstefnur og aðra fræðslu , nýjungar í þjónustu við börn , þ.m.t. meðferð fórnarlamba kynferðisofbeldis og gerenda ofbeldis , ásamt fréttum um það sem er efst á baugi í hverju aðildarríki . Stofnað var tengslanet og skipaðir ábyrgðar - og samræmingaraðilar í hverju landi fyrir sig sem bera ábyrgð á að setja reglulega efni á vefinn og kynna hann í heimalandinu . Auk þess var komið á tengslaneti svonefndra þekkingarmiðstöðva sem eru sérhæfðar á sviði kynferðisofbeldis en Barnahús hefur gengt því hlutverki fyrir hönd Íslands . Vefsíða gagnabankans hefur nú verið endurskipulögð og komið upp svæði fyrir hvert aðildarríki þar sem birt verður efni á móðurmáli viðkomandi lands . Fulltrúi Barnaverndarstofu sótti nýlega samráðsfund ábyrgðar - og samræmingaraðila þar sem nýja vefsíðan var kynnt og farið yfir áherslur sérfræðingahóps Eystrasaltsráðsins næstu tvö árin . Hér má nálgast vefsíðu „ Child Center “ .